
Pályamunka címe: Tudatmódosító szerek és a járművezetés
A kutatásom során a különféle tudatmódosító szerek hatása alatti járművezetés jelenségét vizsgáltam, nevezetesen a járművezetés ittas, valamint bódult állapotban történő elkövetését, amely bűncselekményként van számon tartva.
A jelenség hazai, valamint külföldi jogban megjelenő értékelését hasonlítottam össze, ezen kívül a cselekmény elterjedtségét Magyarország és Európa szinten párhuzamba vontam. A munkafolyamat során jelentős segítséget nyújtott a Bírósági Hivatal által mindenki számára elérhető Anonim Jogegységi Határozatokba történő betekintés lehetősége, amely alapján mind a jelenség elterjedtségére irányuló, mind pedig az említett bűncselekmény joggyakorlatban történő bírói értékelésére irányuló kérdésekre is választ kaptam. A munkám folytatását a lakosság felmérése céljából készített kérdőív segítette. A kérdőív során választ kaptam a látenciában maradt esetek elterjedtségére, illetve ezek súlyosságára. A dolgozat írása közben különféle, a jogszabályi hierarchiában megfelelő szinteken elhelyezkedő jogszabályokkal találkoztam, ezek magukba foglalják mind a Kormányrendeleteket, mind az ORFK utasítást, amely alapján a dolgozat jogszabályi hátterét felépítettem. A kérdőíves felmérés és a bírósági határozatok alapján megállapítást nyert az a tény, hogy a bűncselekmény alapeseti tényállása az, amely látenciában marad a hatóság részére, mivel az alapeset akkor valósul meg, ha az említett szerek hatása alatt gépi meghajtású járművet közúton vezet az illető. Továbbá a kutatásom célja volt egy egységes, a bódult járművezetők kiszűrésére irányuló rendőri ellenőrzés meghatározása. Emellett javasolnék egy együttműködést az Országos Rendőr-főkapitányság, az Orvosi Kamara és az Országos Gyógyszerészeti és Élelmezés-egészségügyi Intézet között, s e megállapodás keretein belül minden év elején meghatározásra kerülne a vezetésre negatívan ható gyógyszerek listája, ezzel is segítve a rendőrök és orvosok munkáját.



